РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/44-15

4. фебруар 2015. године

Б е о г р а д

З А П И С Н И К

20. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 3. ФЕБРУАРА 2015. ГОДИНЕ

Седница је почела у 11,45 часова.

Одбор је, у складу са чланом 42. став 4. Пословника Народне скупштине, одржао седницу ван седишта Народне скупштине, у граду Крушевцу. Финансијску помоћ за одржавање 20. седнице Одбора ван седишта је пружио Програм Уједињених нација за развој (УНДП) кроз пројекат „Јачање надзорне функције и јавности рада Народне скупштине Републике Србије“.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Зоран Антић, Милан Ковачевић, Миодраг Николић, Жарко Богатиновић, Милија Милетић, Марјана Мараш, Јован Марковић, Сабина Даздаревић као и Драган Јовановић, заменик члана Одбора.

Седници нису присуствовали чланови Одбора: Јасмина Обрадовић, Ђорђе Стојшић, Горан Ћирић, Милан Кораћ, Велимир Станојевић, Душан Петровић и Арпад Фремонд.

Поред чланова Одбора седници је присуствовао и народни посланик Синиша Максимовић.

Поред чланова Одбора седници су присуствовали: представници Министарства пољопривреде и заштите животне средине: проф. др Зоран Рајић, државни секретар, Небојша Милосављевић, Управа за заштиту биља, Будимир Плавшић, Управа за ветерину, Слободан Шибалић, Управа за ветерину, Драги Несторовић, градоначелник Крушевца, Марко Милојевић, помоћник градоначелника за пољопривреду града Крушевца, Ненад Будимовић, секретар Удружења за пољопривреду, прехрамбену индустрију, шумарство и водопривреду Привредне коморе Србије, Зоран Милићевић, удружење „Спас“, Краљево, Александар Негојевић, регионални задружни савез Краљева, Милан Ђукић, савез малинара Ариље, Горан Николић, удружење „Агроразвој“ Крагујевац, Слободан Илић, асоцијација пољопривредника Шабац као и представници средстава јавног информисања.

Пре утврђивања дневног реда, његову измену је предложио председник Одбора Маријан Ристичевић**, тако да друга тачка дневног реда буде разматрана као прва** **тачка.** Предлог Маријана Ристичевића је усвојен већином гласова ( 11 за) тако да је усвојен следећи

Д н е в н и р е д

1. Анализа увоза пољопривредно-прехрамбених производа у претходном периоду;
2. Сточарство-производња и спољнотрговинска размена;
3. Безбедност хране-актуелна ситуација;
4. Разно.

Пре преласка на разматрање прве тачке дневног реда усвојени су, једногласно (11 за) записник 15, 16, 17. и 18. седнице Одбора, које су одржане 24. новембра, 9. децембра, 22. децембра и 24. децембра 2014. године, у тексту у коме су и предложене. Такође, једногласно је усвојен и предлог народног посланика Драгана Јовановића, да се по отварању претреса сваке тачке дневног реда седнице одбора, гости обрате према редоследу пријављивања за реч.

Пре преласка на прву тачку дневног реда, Маријан Ристичевић је дао реч градоначелнику Крушевца, Драгом Несторовићу, који је поздравио све присутне и захвалио се Одбору за пољопривреду, шумарство и водопривреду због одржавања седнице у њиховом месту. Градоначелник је упознао присутне са пољопривредним потенцијалима Расинског округа, карактеристикама производње и плановима локалне самоуправе у овој области, за наредни период. Несторовић је представио основне податке везане за извоз са подручја Расинског округа који износи 30 милиона евра, при чему предњачи извоз малине, купине, садница јестивог воћа и јабука.

Прва тачка дневног реда - **Анализа увоза пољопривредно-прехрамбених производа у претходном периоду**

У уводним напоменама, Ненад Будимовић из Привредне коморе Србије говорио је о стању сточарства и прехрамбеној индустрији анималних производа у Србији, заштити домаће пољопривредне производње и паду цена меса и млека у Европској унији. Будимовић је представио основне податке везане за увоз прехрамбених производа у Србију и додао да извозни потенцијали нису искоришћени.

Маријан Ристичевић је истакао да је Србија на самом дну европске лествице када се говори о сточном фонду, а неки од разлога су неконтролисан и прекомеран увоз меса (махом лошег квалитета), знатно нижи државни подстицаји него у другим земљама Уније, уситњеност парцела, недостатак задруга, незадовољавајуће откупне цене и непостојање дугорочније и комплексне Стратегије развоја пољопривреде. Будућност Србије је, према речима Ристичевића, у производњи органски здраве хране, специјализованим, мањим породичним газдинствима, а што се тиче Расинског округа, перспектива је, с обзиром на природне и географске одлике, у овчарству, воћарству и виноградарству.

Коментаришући тренутно стање у пољопривреди, народни посланик Миодраг Николић је изјавио да министарка пољопривреде треба да поднесе оставку уколико се у року од месец дана не заустави покољ стоке у Србији.

Сабина Даздаревић, народни посланик је изнела предлог да Влада Србије усвоји програм за развој сточарства и пољопривреде у региону Санџака или да прихвати програм за развој сточарства посланичке групе „СДА Санџака-ПДД“.

У дискусији су учествовали народни посланици: Маријан Ристичевић, Миодраг Николић, Милан Ковачевић, Драган Јовановић и Сабина Даздаревић.

Друга тачка дневног реда - **Сточарство-производња и спољнотрговинска размена**

У уводним напоменама, Ненад Будимовић је изнео податак да ће меса и млека бити довољно за домаће потребе, а биће и за извоз, и то углавном према земљама ЦЕФТА региона. (1,4 милијарде литара млека на годишњем нивоу и 250.000 тона свињског меса). По његовим речима, произвођаче млека ускоро очекује категоризација и плаћање млека према квалитету, а не само према количини. Будимовић, је такође истакао да је у 2013. увезено 10.500 тона свињског меса, а прошле године 18.780 тона, а да је прошле године увоз товљеника изнад 50 килограма дуплиран, док је повећан извоз млађих категорија свиња.

Народни посланик Драган Јовановић упозорио је да се мора хитно реаговати због пада цене товљеника, те да се мора спречити увоз из земаља које имају вишеструко више субвенције. Чланови Одбора су упозорили и на то да је цена товљеника у појединим деловима Србије пала на 90 динара и да у многим крајевима нема ко ни да их купи.

Државни секретар проф. др Зоран Рајић је упознао чланове Одбора са састанком министарке пољопривреде проф. др Снежане Богосављевић Бошковић, министра трговине Расима Љајића и директора Републичке дирекције за робне резерве Горана Тасића, на коме је закључено да Министарство пољопривреде пажљиво прати ситуацију у откупу товљених свиња и тражи најбоља могућа решења, међу којима су и поновно увођење прелевмана за поједине тарифне бројеве у износу од 60 до 120 динара, као и интервенција Републичке дирекције за робне резере. Државни секретар је најавио и састанак са кланичарима од којих очекује конкретну помоћ, додајући да би проблем пласмана товљеника требало да буде решен у најскорије време у интересу српских пољопривредника.

Марко Милојевић, помоћник градоначелника за пољопривреду је истакао да територија града Крушевца обухвата 85.000 хектара, од чега 50.000 хектара је обрадиво пољопривредно земљиште. Милојевић је упознао чланове Одбора са податком да град Крушевац од 2002 године располаже са фондом за пољопривреду у износу од 40-50 милиона динара на годишњем нивоу. По његовим речима, велики број домаћинстава је до сада искористио средства фонда како би побољшали конкурентност своје производње.

У дискусији су учествовали народни посланици: Маријан Ристичевић, Миодраг Николић и Драган Јовановић.

Трећа тачка дневног реда - **Безбедност хране-актуелна ситуација**

У уводним напоменама, Слободан Шибалић из Управе за ветерину је упознао учеснике седнице са националним програмом безбедности хране на тржишту и обједињеним планским документима за контролу хране. Иако у овом тренутку Србија нема поменута документа, сви надлежни органи у сегменту безбедности хране раде свој посао у складу са законом, навео је Шибалић. По његовим речима, Србија има савремен систем контроле безбедности хране, који се базира на превентивном приступу.

У дискусији су учествовали народни посланици Маријан Ристичевић и Милија Милетић.

Четврта тачка дневног реда – **Разно**

Под тачком разно, народни посланик Марјана Мараш је упознала чланове Одбора са дописом земљорадничке задруге „Родна Дурум“ из Врбаса, а у вези са неспровођењем чл. 95. и 96. Закона о задругама. Такође, Марјана Мараш је упутила позив за одржавање седнице ван седишта Народне скупштине у Врбасу, где би се расправљало о проблемима земљорадничких задруга.

На седници Одбора су своје проблеме изложили и представници града Крушевца као и присутни мештани. Представници удружења пољопривредних произвођача су апеловали на доношење Закона о задругама.

Одбор је поводом разматрања ових тачака усвојио следећи:

З А К Љ У Ч А К

I

Због угрожавања пољопривредне производње у Србији увозом високо субвенционисаних привредних и прехрамбених производа, Одбор за пољопривреду, шумарство и водопривреду препоручује Влади, Министарству пољопривреде и заштите животне средине и Министарству трговине, туризма и телекомуникација да под хитно откупе одређену количину свиња за Дирекцију за робне резерве и уведу ванцаринске мере - прелевмане за увоз пољопривредних производа, пре свега живе стоке, меса, сирева, млека у одговорајућој висини .

II

Одбор препоручује да се приликом формулисања пољопривредне политике посвети пажња стварању предуслова за развој сточарства, посебно у регионима који обилују пашњацима и ливадама, да се хитно откупи одређена количина свињског меса за Републичку дирекцију за робне резерве, уведу прелевмани и обнове разговори са прерађивачима и да се на последице по будућност сточног фонда.

III

Одбор је веома забринут у вези проблема безбедности хране, због недостатка планских докумената који су предвиђени Законом о безбедности хране као и због деловања инспекцијских служби на терену, имајући у виду да се Одбору не достављају планска документa, те да се испита одговорност надлежних из министарстава, органа и служби у случају поновног неспровођења Закључака Одбора.

IV

Одбор инсистира код надлежних државних органа и задружних савеза да се постојећи Закон о задругама доследно примењује, посебно чл. 95. и 96, све до доношења новог закона, а да у новом Закону о задругама имовинска права бивших задруга и задругара буду обухваћена новим законским решењима.

Пошто других питања и предлога није било, седница је закључена у 15,45 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић